open-index/open-wikipedia-markdown huggingface dataset:
Faryngaler

En **faryngal konsonant** uttales ved at tunga trykker mot svelget (farynx). På norsk realiseres ofte fonemet "h" som en ustemt faryngal frikativ eller approksimant, spesielt foran åpne vokaler, mens "h" i øvrige tilfelle ofte realiseres som en ren pustelyd (laryngal). Det internasjonale fonetiske alfabetet har to faryngale konsonanter: ħ og . Begge er oppført som frikativer, selv om  vanligvis er en approksimant. Siden ingen språk har et skille mellom frikativ og approksimant når det gjelder faryngale lyder, gjør det ikke noe at dette tegnet står for to ulike lyder.
Double Disc Court frisbee

**DDC** (Double Disc Court) er et lagspill i frisbee. Spillet består av to lag, med to spillere på hvert lag, samt to disker. Utfordringen i spillet er samspillet og «timingen» mellom de to lagkameratene.

## Banen
DDC kan spilles utendørs og innendørs, med en bane etter målene på tegningen. 

## Regler
Formålet med spillet er å lage så mange poeng på motstanderne som mulig. Spillet starter ved at en spiller på hvert lag holder en disk hver. En spiller ned fra tallet tre, på null (telleren sier "kast" istedenfor "null") må begge spillerne kaste disken over til sin motstanders bane. Reglene er enkle.

1) Det er kun tillat for ett lag å holde en av diskene i hånden om gangen. Hvis den ene spilleren holder en disk, må denne spiller kaste sin disk før dens medspiller griper neste disk. 

2) Den som kaster disken må sørge for at disken flyter inn i motstanderens bane. Hvis disken (på noe tidspunkt) berører bakken utenfor motstandernes bane, er det poeng til motstanderne. 

### Poeng
Poeng blir gitt etter følgende regler:

- Ett poeng pr. disk som lander i motstandernes bane, til motstanderne av det laget som har disken liggende i sin bane

- To poeng hvis motstanderne holder begge diskene samtidig, til motstanderne av det laget som holder diskene

- Ett poeng pr. disk som lander utenfor motstandernes bane, til motstanderne av det laget som kastet disken

(dette ble litt klønete skrevet, men jeg trur dere forstår)

Når en disk har truffet bakken, eller ett lag holder begge diskene samtidig, stopper spillet, og poeng deles ut. Deretter starter en ny omgang på samme måte som ved spillets start.

## Hvordan er spillet
Dette spillet krever stor koordinasjonsevne, samt dyktighet over disken. Her gjelder det å lure motstanderne med kombinasjoner av lange svevekast og raske kast mot bakken.
TAB X-tra

**TAB X-tra** var en sukkerfri, kullsyreholdig brus laget av The Coca-Cola Company. Den var en variant av drikken Tab som ble lansert i 1963.

TAB X-tra ble først lansert i Norge i 1994, og Norge var da det første landet hvor den ble lansert. Etter at produksjonen i Sverige stoppet opp i 2007, fantes produktet bare i Norge. I oktober 2021 ble det kjent at produksjon av TAB X-Tra skulle opphøre, på grunn av andre Coca-Cola-merkevarer som har blitt mer populære over tid og lite tilgjengelighet i butikkhyller.

## Referanser
Sprite (drikk)

**Sprite** er en brus med sitron- og limesmak.

På slutten av 1950-tallet utviklet The Coca-Cola Company en leskedrikk med sitron- og limesmak. Da leskedrikken skulle døpes, kom man til å tenke på Sprite Boy, en liten gutt med sølvhår og et stort smil som dukket opp i reklamekampanjer for Coca-Cola på 1940-tallet. Sprite ble lansert i USA i 1961, og er i dag USAs fjerde største leskedrikk. 

Sprite kom til Norge i 1987 og er i dag Norges mest populære sitrusbrus. Sprite fås kjøpt på 0,5 liters plastflasker, 1,5 liters plastflasker og 0,33 liter på boks.

## Eksterne lenker
*
.44 Magnum

**.44 Magnum** er en revolverpatron, som også brukes i en del rifler. Den ble utviklet i 1950-åra ved å forlenge en .44 Special, og lade med kraftigere ladninger, noe som ga høyere trykk og høyere hastighet. .44 Special-ammunisjon kan brukes i våpen kamret for .44 Magnum, men ikke omvendt.

## Opprinnelse
.44 Magnum ble til ved eksperimentering med kraftigere ladninger i .44 Special. Ved å bruke tyngre kuler i høyere hastigheter enn fabrikkammunisjon fikk man bedre ytelse til bruk ved jakt. En av hjemmeladerne som holdt på med dette var Elmer Keith, som også var aktiv i forbindelse med utviklingen av .357 Magnum.

Keith overtalte Smith & Wesson og Remington Arms til å produsere en kommersielt tilgjengelig versjon av den nye høytrykkspatronen, samt kamre våpen for den. S&W var først ute med en prototype, Smith & Wesson Modell 29, men Sturm, Ruger var noen måneder tidligere på markedet med en .44 Magnum-versjon av sin Blackhawk-revolver. Direkte etterkommere etter disse modellene er fremdeles på markedet i dag, men det har også kommet mange andre våpen kamret for denne patronen. Det finnes også halvautomatiske pistoler som Desert Eagle i kaliberet. Det finnes kraftigere kalibre  på markedet i dag, men .44 Magnum er fremdeles et populært kaliber.

## Se også
* Liste over patrontyper

## Referanser
Logogram

**Logogram**, eller **logograf**, er et enkelt skrifttegn som representerer et ord eller et morfem (en enhet med betydning i et språk). Dette står i kontrast til andre skriftsystemer, for eksempel alfabeter og abjader, hvor hvert symbol (hver bokstav) først og fremst står for en lyd eller en kombinasjon av lyder.

Eksempler på skriftsystemer som bruker logogrammer er hieroglyfene fra oldtidens Egypt. Kinesiske tegn (uttales *hànzì* på mandarinkinesisk), *[[kanji]]* på japansk, *[[hanja]]* på koreansk, og *chữ nho* («de lærdes tegn») på vietnamesisk er generelt logogrammer, i likhet med mange hieroglyfiske og kileskrifttegn. Bruk av logogrammer i skrift kalles logografi, og et skriftsystem som er basert på logogrammer kalles et logografi eller logografisk system. Alle kjente logografier har en eller annen fonetisk komponent, vanligvis basert på rebus-prinsippet.

## Referanser


## Eksterne lenker
*
Kullstift

**Kullstift** er et redskap for tegning samt for skissering før et maleri. Kullstift er biter av trekull som er spesielt innhentet og behandlet for å brukes til å lage tegninger med. Det er i vanlig bruk for skissering av motiv før en begynner på et maleri, og til skisser i stort format, gjerne kroki-studier. Tegninger som skal oppbevares over tid må behandles med fiksativ slik at kullet ikke blir smusset utover. Fiksativet binder kullpartiklene og gjør papiret litt sterkere.

## Framstilling
Stiftene lages av tynne eller halvtynne grener av løvtre som bøk, lind eller piletre, men også bambus, pakkes tett sammen i en lukket boks, som glødes buntvis i en lukket beholder til de er helt forkullet. Prosessen er parallell til kullmile (brukes i dag blant annet til framstilling av grillkull) og tjærebrenning, men gir et annet resultat. De selges i esker eller bunter der alle stiftene har ca. lik tykkelse. Hardheten i kullet varierer litt etter hvordan veksten har vært. For de som vil ha jevn sverting, lages stifter av finknust kull som er bundet sammen med gelatin, olje eller voks. Disse fås også som blyanter og små blokker. Kullstavene blir så sortert etter tykkelse, og selges buntvis i spesialbutikker.

Det lages også blokker av pulverisert (fingranulert) kull som er tilsatt litt bindemiddel (gelatin eller gummi arabicum) og presset til barrer i forskjellig format. Granulering og mangel på sterke bindemidler gjør at svertingen blir svært jevn. Granulert kull kan også legges i voks eller olje, og settes inn som stift i kullblyant.

Der er i salg forskjellige holdere til stiften, slik at en ikke behøver å bli svart på fingrene. Kulltegning kan ofte foregå med at en gnir ut strekene for å gradere skygger, og hendene er gjerne i bruk til dette. Stiften legges også ofte med bredsiden mot arket for å få bredere streker.

Til fjerning eller demping av svertingen brukes knettgummi som er et slag formbart (plastisk) viskelær som kan løfte vekk kullstøv.

Kullstiftene setter sverting også på steder de ikke skal, som for eksempel på hendene. Spesielle holdere blir derfor brukt av en del. Kullet blir da brukt som blyant, og settes av som streker. Ved bruk av flatsiden av kullstiften settes der av bredere streker, der trykket på stiften avgjør mengden av sverting. Man kan da både tegne og skyggelegge samtidig.

Ved bruk på papir med en ru overflate, knuses kullet i fine partikler og avsettes delvis på og i papiret. Det indre av treet er av ulik hardhet. Dette gir utslag ved at kullkornene blir av forskjellig størrelse, og streken blir ujevn. Tegningen får dermed et spontant og «friskt» preg. Er papiroverflaten for glatt, blir der knapt synlig strek.

## Historie
Å tegne ved hjelp av kull, er en gammel aktivitet, som går tilbake til førhistorisk tid. Kullet var en av bestanddelene i hulemaleriene vi kjenner fra blant annet Altamiragrotten. Strekene ble trolig forsterket med at kull ble knust og tilsatt vann eller dyrefett, slik at det ble grøtaktig og så smurt på med fingrene.

## Se også
* Tegnekunst
Infiks

Et **infiks** er i lingvistikken et affiks som settes inn mellom fonemer i et morfem. Infikser er vanlige i semittiske språk, der ordstammer består av tre til fire konsonanter. Disse ordstammene bøyes så ved at vokalene endres, og av og til settes det inn ytterligere konsonanter mellom fonemene.

Urindoeuropeisk hadde en nasal infiks som ble brukt til å danne presens av noen verb. Et eksempel fra latin er presens *vi*'n*'cō* «jeg vinner» – perfektum *vici* «jeg vant».
Central Plaza

**Central Plaza** er en skyskraper som ligger i Hongkong, i distriktet Central. Den er 374 meter høy og har 78 etasjer. Bygget sto ferdig i februar 1992, og er har et areal på 7&nbsp;230 m². På toppen av skyskraperen er det en slags pyramide, hvor det er en kirke som befinner seg høyere en noen annen kirke i verden inni en skyskraper. Central Plaza var den høyeste bygningen i Asia fra 1992 til 1996, da Shun Hing Square sto ferdig.

## Se også
* Liste over skyskrapere

## Eksterne lenker
* 
* Central Plaza hos Emporis
* Central Plaza hos SkyscraperPage
Stavelsesskrift

En **stavelsesskrift** (av og til også **stavelsesalfabet**) er et skriftsystem som består av symboler som representerer stavelser. Disse stavelsene settes sammen for å representere ord. Et symbol i en stavelsesskrift representerer vanligvis en konsonant fulgt av en vokal. I et ekte stavelsesalfabet fins det ingen systematisk grafisk likhet mellom fonetisk beslekta tegn. Det vil si at tegn for «ke», «ka» og «ko» ikke har noen likhet som indikerer den felles k-lyden.

Japansk bruker to stavelsesskrifter: hiragana og katakana. Andre språk med stavelsesskrift er amerikanske indianske språk som cherokesisk. Flere språk i det gamle Midtøsten brukte kileskrift, som er en stavelsesskrift med enkelte ikke-syllabiske innslag.

## Se også
*Abugida, som også baserer seg på å skrive stavelser, men der det er et slektskap mellom stavelser som har samme grunnkonsonant. 

## Eksterne lenker
* Omniglot – syllabaries
Alveolarer

En **alveolar konsonant** uttales ved at tunga føres sammen med tannkjøttet, ved festet til fortennene. De frikative alveolare konsonantene deles inn i dentale, alveopalatale og postalveolare, mens de øvrige vanligvis grupperes sammen som alveolare.

I norsk er det åtte alveolare konsonanter:
*To plosiver: stemt [d], ustemt [t]
*En nasal: [n]
*En tremulant: [r]
*En flapp: [ɾ]
*To frikativer: [s] og [ʃ]
*En lateral approksimant: [l]

## Se også
*Det internasjonale fonetiske alfabetet
John Helmer

**John Helmer** (født 1956) er en britisk låtskriver som har skrevet flere sangtekster for rockegruppa Marillion.

Helmer har en fortid som gitarist og sanger i punk-bandet The Piranhas, som hadde en singelhit i 1980 med sangen *Tom Hark*. Gruppa gikk i oppløsning etter kort tid, men sangen fikk nesten 20 år senere nytt liv da fans av flere engelske fotballklubber tok den i bruk som fotballsang.

Høsten 1988 lette gruppa Marillion etter en ny sanger og låtskriver, etter at sanger Fish hadde forlatt gruppa. Marillion regnet med at de ville finne en habil sanger, men de var usikre på om den de fant ville være i stand til å skrive gode sangtekster. Dermed satte plateselskapet deres, EMI, dem i kontakt med John Helmer. Marillion fant Steve Hogarth, som viste seg å være en dyktig låtskriver. Men gruppa valgte likevel å bruke tekster av John Helmer på flere album, i tillegg til Steve Hogarths egne tekster. Helmer bidro med tekster på album til og med marillion.com i 1999. Han skrev også de fleste av tekstene på albumet Marillion-gitarist Steve Rotherys sideprosjekt The Wishing Tree ga ut i 1996.

John Helmer debuterte som forfatter i 1999 med romanen *Mother Tongue*. Han bor med familien sin i Brighton, og jobber til daglig som markedsføringssjef i et internettselskap.

## Referanser


## Eksterne lenker
* 
* John Helmer på Marillions nettsted
* The Mirror: Eighties hit is No.1 with soccer fans (15. oktober 1999)
Rælingen Fotballklubb

**Rælingen Fotballklubb** (stiftet 31. mars 1930 som *Rælingen Sportsklubb*) er en fotballklubb fra Rælingen, organisert i Akershus Fotballkrets.   

Klubben har ca 2000 medlemmer og 1000 aktive spillere. Rælingen arrangerer to cuper hvert år, Rælingen Cup på våren og Jentefestivalen på høsten.  

A-laget vant 4. divisjon fotball for menn (Akershus) i 2025 og spiller i 3. Divisjon for menn i 2026.

Klubben ble stiftet på kjøkkenet til Erling Heggedahl i 1930. De spilte sine hjemmekamper på Torva nede ved Nitelva. Senere kjøpte kommunen Marikollen i 1948 og gresset ble sådd i 1955 og det var hovedbanen inntil klubben og kommuen anla kunstgress i 2009.  

I 2024 ble det byttet kunstgress på hovedbanen og 7'er-banen ble ombygd til en 9'er-bane. Det ble i tillegg investert i et vanningsanlegg på hovedbanen.  

## Tabell (2026)

## Kjente spillere

*   Tom Buer
*   Vetle Dragsnes
*   Geir Bakke
*   Kristoffer Ajer
*   Knut Aga jr.

## Støtteapparat

## Spillerstall
*Oppdatert 26. oktober 2025.*

## Tabellposisjoner

## Eksterne lenker
* 
* Jentefestivalen
* RFK Historie

## Referanser
* Fra Kaka til Carew av Kjell Aasum
* NFFs databaser på resultater
* RFKs historielag
Palataler

En **palatal konsonant** uttales ved at tunga trykkes mot ganen.

I østnorsk fins det tre palatale konsonanter:
*To frikativer: ustemt [] (kj-lyden), stemt [] (variant av j-lyden)
*En approksimant: [] (variant av j-lyden)

I andre dialekter, for eksempel trøndersk, er det flere palatale konsonanter, som nasalen [].

## Se også
*Palatalisering
*Det internasjonale fonetiske alfabetet
Dreamer (sang)

**«Dreamer»** er en sang skrevet av Ozzy Osbourne, Marti Frederiksen og Mick Jones, og tilhører sjangeren ballade. Sangen er tredje spor på Ozzy Osbournes album *[[Down to Earth (Ozzy-album)|Down to Earth]]*, som ble gitt ut 16. oktober 2001. Sangen beskriver rockestjernens visjon om en bedre verden for sine barn, en verden hvor de er lykkelige og trygge. Selv om sangen ble skrevet sent på 1990-tallet, ble den ikke vurdert for utgivelse før etter 11. september 2001.

Ozzy Osbourne sammenligner «Dreamer» med John Lennons «Imagine», som inneholder linja *You may say I'm a dreamer, but I'm not the only one*. Osbourne har selv sagt at The Beatles har hatt stor betydning for ham, og at han kan forholde seg til dem fordi de er alle vellykkede musikere som vokste opp i fattige områder av England. En annen referanse til John Lennon er linja *After all, there's only just the two of us.* The Beatles-låta «Two of us» anses som en beskrivelse av forholdet mellom Paul McCartney og hans venn Lennon, og uttrykket ble også brukt som tittelen på en TV-film om dem på VH1.

## Referanser
Velarer

En **velar konsonant** uttales ved at tungeryggen trykkes mot den myke ganen.

På norsk fins det tre velare konsonanter:
*to plosiver: stemt [g], ustemt [k]
*en nasal: [ŋ]

Velarisering markeres i IPA ved hjelp av [].

## Se også
*Det internasjonale fonetiske alfabetet
Urundet vokal

En **urundet vokal** uttales med avslappede lepper. I de fleste språk pleier framre vokaler å være urundede. Men enkelte språk skiller mellom rundede og urundede vokaler med samme høyde, blant dem norsk, fransk og tysk. På norsk er *a*, *e*, *i* og *æ* urundede.

## Se også
*Det internasjonale fonetiske alfabetet
Rundet vokal

En **rundet vokal** uttales ved at leppene danner en sirkulær åpning. Bakre vokaler pleier vanligvis å være rundede i de fleste språk, men språk som norsk, fransk og tysk skiller mellom rundede og urundede vokaler av samme høyde.

Når konsonanter er rundede, sies det at de er labialiserte.

På norsk er *o*, *u*, *y*, *ø* og *å* rundede.

## Se også
*Det internasjonale fonetiske alfabetet
Dreamer

**Dreamer** (engelsk for «drømmer») kan blant annet vise til:     

* Dreamer (sang), sang av Ozzy Osbourne utgitt på musikkalbumet Down to Earth den 16. oktober 2001.     
* Tommy Dreamer, artistnavnet til wrestleren Thomas Laughlin (f. 1971).
Clonard abbedi

**Clonard Abbedi** (irsk: *Cluain Eraird* eller *Cluain Iraird*, «Erards eng») var et irsk kloster fra tidlig middelalder. Det lå ved elven Boyne, like ved den tradisjonelle grensen mellom den nordlige og sørlige halvdelen av Irland i det som i dag er grevskapet Meath. Landsbyen Clonard ligger like ved stedet klosteret sto. Klosteret hadde stor betydning i sin, men svært lite gjenstår av stedet i dag. Fra luften kan man se konturene av noen av ytterveggene, og det er noen andre synlige jordtufter.

## Historie
### Tidlig kristendom

Klosteret ble grunnlagt omkring år 520 av den hellige Finnian av Clonard, som skal ha startet med en enkelt klostercelle på stedet. Ifølge middelalderske krøniker skal Finnian ha blitt ledet til stedet av en engel. Det opprinnelige stedet skal ha vært i nærliggende Ard Relec. Han var bereist, og baserte klosteret sitt på opplæringen han fikk ved Tours i Frankrike og Llancarfan i Wales. Finnian ble begravet her etter sin død, omkring år 549. 

### Stort lærested
I løpet av 500-tallet skal flere av de såkalte Irlands tolv apostler, blant dem Columba av Iona, ha studert ved dette klosteret. Det ble et lærested og et sted hvor mange reiste fra til andre steder på de britiske øyer og flere steder i Europa som misjonærer. Se keltisk kristendom.

Fra 700-tallet ble Clonard kontrollert av forskjellige rivaliserende irske klaner, og kontrollen over Clonard var viktig for de som ville være konger i Mide (dagens Meath). Fra midten av 800-tallet var Clonard den ledende kirken i den midtre delen av Irland. Abbeden av Clonard ledet geistligheten i denne delen på samme måte som abbeden i Armagh var leder i nord. Klosteret skal, ifølge en middelalderhymne om Finnian, ha hatt så mange som 3000 studenter tilknyttet seg. Dette tallet er sannsynligvis betydelig overdrevet.

### Nedgangstider
En stor del av klosteret som ble reist av Finnian ble brent i 764. Som mange klostersteder i Irland, fikk Clonard store tap under angrepene fra viking mellom 800- og 1000-tallet da det ikke lå langt fra det norrøne kongeriket Dublin. I år 838 ødela de norrøne nordboerne stedet og drepte folk. *[[Ulsterannalene]]* nevner spesielt at Olav Kvite skal ha drept en av kongene av Mide ved Clonard i 864. De kom tilbake igjen i 888. I 939 ble klosteret plyndret av Ceallachan, den irske kongen av Cashel i allianse med de norrøne nordboerne i Waterford. I 970 plyndret og brente Donell, sønn av Murcha, Clonard. Klosteret ble igjen plyndret av «fremmede» (de vil si vikinger) i 997.

Fra 1111 var Clonard bispesete for bispedømmet Meath. Klosteret opplevde nedgangstider på 1100-tallet, og den normanniske biskopen *de&nbsp;Rochfort* flyttet bispesetet fra Clonard til Trim i 1202.

Det er svært lite igjen av klosterbygningene i dag, bortsett fra noen jordtufter.

## Referanser


## Eksterne lenker
Haukur J. Gunnarsson

**Haukur Jón Gunnarsson** (født 5. juli 1949) er en teaterinstruktør fra Island, men har vært bosatt i Norge siden 1980.

Han har vært teatersjef ved Hålogaland Teater 1997–2000 og  Beaivváš Sámi Teahter først i en periode fra 1991 til 1996. Han er fra januar 2007 tilbake som teatersjef ved Beaivvás Sámi Teáhter. Han har teaterutdannelse fra Japan og England, og har virket som profesjonell teaterinstruktør siden 1975 på Island og i Norge, Sverige og Danmark.

Gunnarsson studerte klassisk japansk teater i Tokyo 1969–1972. I 2003 ble han tildelt UNESCOs Uhcimura pris for sitt arbeid med å fremme japansk teater i de nordiske land.

## Undervisning
* Foreleser i teaterhistorie ved Islands Teaterhøgskole.
* Foredrag om japansk og kinesisk teater ved Universitetet i Oslo, Islands Teaterhøgskole og Statens teaterhøgskole, Norge.
* Rollearbeids-lærer ved Statens teaterhøgskole, Norge.
* Dramalærer ved Romerike Folkehøgskole.
* Foredrag om teater på Nordkalotten i Tyskland, Finland, Island, Russland og Bangladesh.
* Workshop i regi, Bangladesh.

## Utvalgte oppsetninger
* 1994 «Skoavdnji» Beaivváš Sámi Teahter
* 2002 «Mishima x 2» Trøndelag Teater
* 2004 «Lenger vekk enn alt» Hålogaland Teater

## Eksterne lenker
* 
*  BST Haukur J. Gunnarsson
*  Gunnarsson, CV
*  Scenekunst
*  Islendingabok
Drapet på Harriet Krohn

***Drapet på Harriet Krohn*** er en kriminalroman skrevet av Karin Fossum, utgitt i 2004. 

I *Drapet på Harriet Krohn* er jeg-person er den tidligere bilselgeren Charles Olav Torp, som etter flere år som spilleavhengig har mer enn 200&nbsp;000 kroner i gjeld til sin tidligere venn. Han bestemmer seg for å utgi seg for å være en blomsterleverandør for en eldre dame og får dermed innpass til hennes hus og hennes verdier, noe som ender med et grufullt drap.

Boka er en annerledes kriminalroman fordi boken er skrevet fra gjerningsmannens synsvinkel, og leseren derfor vet hvem morderen er, fra opptakten til drapet til gjerningen begås og jakten på ham pågår. Selv om dette er en politiroman mener forfatteren selv at boken er mer drama enn krim. Boka er den syvende Konrad Sejer-romanen av Karin Fossum.

## Referanser
Akkerhaugen

**Akkerhaugen** er ei bygd i Midt-Telemark kommune i Telemark. Akkerhaugen ligger ved Skiensvassdraget, der hvor Sauarelva renner ut i Norsjø. 

Akkerhaugen var administrasjonssenter i tidligere Sauherad kommune.

Stedet har en lang tradisjon som anløpssted for båtene på Telemarkskanalen.
På Akkerhaugen er det hotell og campingplass, samt at Norsk Luthersk Misjonsamband (NLM) har et leirsted her. Skulpturparken Patmos og tusenvis av epletrær preger stedet.

Sørlandsbanen går gjennom Akkerhaugen, men stasjonen brukes ikke lenger til persontransport.

## Referanser


## Eksterne lenker
* 
* Mange bilder fra Akkerhaugen
* Sauherad hos Destinasjon Telemark
Lille tambur

***Lille tambur*** er en norsk kriminalroman skrevet av Kjell Ola Dahl og utgitt av Gyldendal i 2003. 

*Lille tambur* er den fjerde boken i serien om Gunnarstranda. De andre bøkene i serien er *[[Dødens investeringer]]*, *[[En liten gyllen ring]]*, *[[Mannen i vinduet]]*, *[[Den fjerde raneren]]*, *[[Svart engel]]* og *[[Kvinnen i plast]]*. Det er i denne romanen at Gunnarstranda får vite at han er alvorlig lungesyk.

## Handling
Boka begynner med at Lise Fagernes, en dyktig journalist, finner liket av en ung kvinne i en bil i et parkeringshus. Den døde heter Kristine Ramm. Gunnarstranda blir satt på saken og en obuksjon viser at kvinnen ble myrdet. Samtidig begynner venner og kjente av en kenyansk forsker, Stuart Takeyo, å bli bekymret. Det viser seg at Takeyo kjente den drepte kvinnen. Nå er han ikke å oppdrive noe sted. Politiet blir spesielt interessert i å snakke med ham da det viser seg at han var en av de siste som så Kristine Ramm i live.

Takeyo er biolog og driver et forskningsprosjekt knyttet til hvordan fremmede arter oppfører seg i miljøer hvor de ikke naturlig hører hjemme. I Området hvor han kommer fra, ved Victoriasjøen i Øst-Afrika, er folk svært fattige og miljøet sliter med ubalanse på grunn av overfiske fra en fiskeindustri bygget med bistandsmidler.

Journalisten Lise Fagernes er svært interessert i drapsetterforskningen. Dette fører henne inn i konflikter med politiet.

Når det blir på det rene at Takeyo befinner seg på sitt hjemsted i Kenya, reiser politimannen Frank Frølich dit for å avhøre ham. På flyet sitter også Lise Fagernes. De to  blir nødt til å samarbeide. 

## Eksterne lenker
* Anmeldelse av NRK
* Anmeldelse av Dagbladet
CITIC Plaza

**CITIC Plaza** er en skyskraper i distriktet Tianhe i byen Guangzhou i Kina. Skyskraperen sto ferdig i 1997. Den var da Kinas høyeste bygning helt frem til 1998 da Jin Mao Tower i Shanghai sto ferdig. CITIC Plaza er 391 meter høy og har 80 etasjer.

Bygningen er også den høyeste konsertbygningen i verden.

## Se også
* Liste over skyskrapere

## Eksterne lenker
*
Bank of China Tower

**Bank of China Tower** (kinesisk: 中銀大廈) er en skyskraper i forretningsstrøket *[[Central (Hongkong)|Central]]* i Hongkong i Kina. Bygningen ble designet av arkitekten I.M. Pei og er 305 meter høy. Regner man med bygningens to master, blir høyden hele 367,4 meter. Bygningen på 70 etasjer sto ferdig i 1990, og ligger nær stasjonen Central MTR. Bank of China Tower var den høyeste bygningen i Hongkong og Asia fra 1989 frem til 1992, og ble den første bygningen utenfor USA som var høyere enn 1000 fot. Det betydde også at bygningen var den høyeste utenfor USA fra året den ble ferdigstilt. Den er nå den fjerde høyeste skyskraperen i Hongkong, etter International Commerce Centre, Two International Finance Centre og Central Plaza. Bank of China Tower har adresse 1 Garden Road, som ligger i Admiralty.

## Se også
* Liste over skyskrapere

## Eksterne lenker
* 
* Informasjon om bygningen på Bank of Chinas nettsted
* Bank of China Tower hos Emporis
* Bank of China Tower hos SkyscraperPage
Grønbogen tunnel

**Grønbogen tunnel** er en 738 meter lang jernbanetunnel på Dovrebanen i Dovre kommune i Innlandet. Tunnelen ligger nord for Dombås og er en såkalt vendetunnel. Jernbanen er lagt i slyng for å overvinne en stor høydeforskjell og deler av svingen går i dagen. Banen vender tett ved samløpet mellom elvene Jora og Grøna som går i et juv nedenfor. Tunnelen er en del av banestrekningen mellom Dombås og Støren, som åpnet 20. september 1921. Høydeforskjellen mellom Dombås og Dovreplatået er omkring 400 meter. Dette var den første vendetunnelen på jernbane i Norge. 

Tunnelen har en kurveradius på 275 meter, og var et unntak fra Dovrebanens minste kurveradius på 300 meter. Tunnelen ble delvis drevet for hånd, fra nordsiden ble 240 meter maskinboret. Steinmassene ble knust i et pukkverk på stedet.

## Referanser


## Eksterne lenker
* jernbane.net: Grønbogen tunnel
* Grønbogen-Dovre, foto hos Digitaltmuseum (Maihaugen/Widerøes flyveselskap)
Pastell

**Pastell** brukes både om en serie avdempede fargetoner i rosa, lyseblått, lyserødt og lysegult, og om en spesiell type fargekritt som gir noe av det samme hvitaktige skjæret når det kommer på papiret som pastelltegning eller pastellmaleri.

Pastellfargene som farger kommer på moten med noen års mellomrom til klær, møbler, interiør og dekorasjonsgjenstander. Rosa antrekk og dekor for pikebabyer og lyseblått til gutter er et eksempel på dette.

Pastellkrittegning er en spesiell form for tegning, der underlaget oftest er grovt tegnepapir. Dersom en bruker farget papir, vil denne fargen spille med i den ferdige tegningen. Streken kan gjøres fin, ved å spisse krittet eller brekke av en bit for å få en skarp kant, men en lar den ofte bli bred. Større flater kan fargelegges ved å bruke siden av krittet. Fargeblanding skjer direkte på papiret.

Pastelltegninger støver lett, og krittet sitter i stor grad løst inntil det er fiksert. Noen kunstnere misliker fiksativbruk, fordi det forandrer på tegningen etter at de fant at «slik skal den være».

Fra 1970-årene av lyktes det å binde pastellfargepigmenter til en voks-oljebasis. Dermed ble de første kunstnerisk brukbare oljepastellfargestiftene til. De setter seg av som pastellaktige farger, men kan smøres ut som oljefarger og er varige med «riktig» fiksativ.
Shun Hing Square

**Shun Hing Square** er en skyskraper som ligger i Shenzhen i Kina. Byggingen tok til i 1993 og sluttet i 1996. Bygget er 384 meter høyt og har 69 etasjer.

Bygget er det høyeste stålbygget i Kina og inneholder kontorer, leiligheter og en fem etasjers shoppingarkade.

I byggeperioden ble det bygget hele fire etasjer på ni dager.

Shun Hing Square var den høyeste bygningen i Kina helt frem til 1997, da sto CITIC Plaza ferdig.

## Se også

* Liste over skyskrapere
Niall Caille mac Áeda

**Niall Caille mac Áeda** var konge av Ailech fra 823 og overkonge av Irland fra 833 til sin død i 846. Han tilhørte klanen (slekten) Cenél nEógain av det nordlige Uí Néill-dynastiet, og var sønn av Áed Oirdnide mac Néill.

Hans forgjenger Conchobar mac Donnchada hadde ikke klart å få reelt herredømme over Mumu (Munster) og Feidlimid mac Crimthainn som var konge der. Etter Conchobars død var også de sørlige Ui Neill-klanene i Mide splittet og i strid med hverandre. Niall Caille klarte ikke å få satt stopper for Munsters herjinger i Mide før han beseiret Feidlimid i slaget ved *Mag nÓchtair* (i grevskapet Kildare) i 841.

I Niall Cailles regjeringstid økte frekvensen av vikinger på plyndringstokt kraftig, og de første spirene til varige norrøne bosetninger dukket opp. Annalene forteller likevel bare om et eneste slag mellom ham og «de fremmede», ved *Mag Itha* (i Donegal) i 845 hvor han skal ha vunnet en stor seier.

Ifølge *[[Ulsterannalene]]* døde Niall ved drukning i elven *Callan* nær Armagh i 846.

Hans sønn Áed Finliath ble konge av Ailech etter farens død, og senere også overkonge av Irland.

## Referanser


## Litteratur
### Primærlitteratur
*Donnchadh Ó Corraín: «Vikings in Ireland and Scotland in the Ninth Century» (PDF) i: *Peritia* 1998. Årbok for *Medieval Academy of Ireland*. ISSN 0332-1592
* Donnchadh Ó Corraín: ''The Vikings & Ireland'' (PDF)
*Seathrún Céitinn: ''Foras Feasa ar Éirinn'' (FFE) (engelsk oversettelse)
**[[Annalene av de fire mesterne]]*
**[[Inisfallen-annalene]]*
**[[Ulster-annalene]]*

### Sekundær litteratur
* Byrne, Francis John (1973): *Irish Kings and High-Kings.* London: Batsford, ISBN 0-7134-5882-8
Varmblodstraver

**Varmblodstraver** er en hurtig travhest, som ved siden av kaldblodstraveren utgjør de to retningene innenfor travhestmiljøet. Varmblodstravere har normalt en mankehøyde på omkring 150-170 centimeter. Det finnes mange forskjellige linjer med forskjellig opprinnelse, inkludert russisk orlovtraver og fransk traver. Linjene har vært intensivt krysset med hverandre, og det er felles stambok for alle unntatt orlovtraveren. I de skandinaviske miljøene er det sterk påvirkning av amerikanske og franske linjer. Varmblodstraverne er normalt snille og ukompliserte hester å ha med å gjøre.

Varmblodstraveren ble opprinnelig utviklet i USA fra starten av 1700-tallet, med målsettingen for avlsindivider å kunne trave en *standard mile* innenfor en viss tidsramme. Raser som ble brukt i utvklingen av varmblodstraveren var blant annet de nå utdødde rasene Narragansett Pacer og Canadian Pacer, engelsk fullblod, Norfolk Trotter, Hackney og Morgan. Den første stamboken ble opprettet i 1879. Stamboken ble offisielt lukket i 1973, men var i praksis lukket lenge før.

Rasen har sterk forekomst av gangartsgenet DMRT3, som er ansvarlig for gangartene passgang og tølt. I USA har varmblodstravere blitt brukt til henholdsvis passgang-løp og travløp i en årrekke, og individer med DMRT3-mutasjonen er dermed blitt systematisk fremavlet. Det antas nå at en stor andel av individene innen rasen, spesielt fra amerikanske linjer, er homozygote for DMRT3. I Europa er fortsatt mange linjer heterozygote, men homozygote individer presterer bedre i løp. Varmblodstraveren ligger dermed sammen med cirka 30 andre raser i kategorien gangartshester, som kan gangsettes på lik linje med islandshester. I USA brukes varmblodstravere ofte i gangartskonkurranser etter endt løpskarriere. Dette er ennå ikke vanlig i Norge.

Det er sterk, og økende forekomst av osteokondrose (OC) og osteochondrosis dissecans (OCD/"løse benbiter") i rasen. OC/OCD antas å ha moderat til høy arvelighet. Det pågår et forskningsprosjekt ved NMBU på løse benbiter hos varmblodstraver og andre hesteraser, og det hypotiseres at genene som forårsaker dette, henger sammen med prestasjonsgenene som gir varmblodstraveren sin hurtighet. Dette kan forklare den sterke økningen i forekomst de siste 10-15 år.

## Referanser
Odveig Klyve

**Odveig Klyve** (født 29. januar 1954 i Hardanger) er en norsk forfatter, gjendikter og
filmregissør. Hun debuterte i 1993 med diktsamlingen *Rift* (Cappelen). 

Klyve har skrevet diktsamlinger og barnebøker og har hatt manus og regi på mange kortfilmer vist på filmfestivaler i Europa,
USA og India. Dikt av Klyve er oversatt til 18 språk m.a. arabisk, engelsk, fransk, spansk, persisk, italiensk, kinesisk,
russisk og hindi.

Hun har samarbeidet med musikere som Terje Isungset, Eva Pfitzenmaier, Gjertrud Økland, Johan Egdetveit, Nils Henrik Asheim, Reidar Larsen, Odd Erik Ognedal og Stig Roar Wigestrand.

Odveig Klyve debuterte på Høstutstillingen ( Statens Kunstutstilling) i 2012 med et videoverk, og senere samme år på kunstfestivalen Les Rencontres Internationales i Paris. 

Klyve har studert ved Skrivekunstakademiet i Bergen og på dramatikerutdanning i regi av Norsk barnebokinstitutt, Norske Barne- og Ungdomsbokforfattere og Dramatikkens hus i Oslo. Hun har studert film og massemedia ved Universitetet i Stavanger. 

## Bibliografi
* *Rift*, lyrikk, Cappelen* (1993)
* *Ei dobbel rørsle*, lyrikk, Cappelen (1994)
* *Papirfly*, barnebok, Cappelen (1995)
* *Gravitasjon*, lyrikk, Cappelen (1996)
* *Avstanden*, dramatikk (1997)
* *Basunengelen*, barnebok, Cappelen (1997)
* *Samtidig*, lyrikk, Cappelen (1999)
* *Drømmebyggerne*, barnebok, Damm (2001)
* *Ein annan fødsel* av Forugh Farrokhzad, Iran (Gjendiktning) Cappelen (2002)
* *Den store tallsjongløren*, barnebok, Damm (2002)
* *Historien om null*, barnebok, Damm (2003)
* *Da en møtte to*, barnebok, Damm (2004)
* *Algebraisk*, lyrikk, Cappelen (2004)
* *Aleine med dagane* av Fadwa Tuqan, Palestina (2005)
* *Sterkest – historien om tre, barnebok, Damm* (2006)
* *Det andre blikket*, lyrikk, Cappelen (2006)
* *Glad i deg*, lyrikk, Wigestrand Forlag (2007)
* *Hemmeleg*, barnebok, Samlaget'(2007)
* *Granatepla i Kandahar*, Sarah Maguire (Gjendiktning) Nordsjøforlaget (2008)
* *Ballistisk*, lyrikk, Bokforlaget (2010)
* *Lyden av sol*, lyrikk, Cappelen Damm (2012)
* *Vintereple*, roman, Wigestrand Forlag (2013)
* *Kjærleikens geometri. Dikt i utval*, lyrikk, Cappelen Damm (2014)
* *La oss ta den blå himmelen med storm'', lyrikk, Cappelen Damm (2015)

## Kilder
*Presentasjon av Odveig Klyve i Forfatterkatalogen på Forfattersentrums nettsider

## Eksterne lenker
* 
* 
*  Hjemmesiden til Odveig Klyve
LaGuardia lufthavn

**LaGuardia lufthavn**  er en flyplass i New York. Den ligger i bydelen Queens. Den er oppkalt etter Fiorello LaGuardia, tidligere borgermester i New York.
## Eksterne lenker
*
Zlatan Bajramović

**Zlatan Bajramović** (født 12. august 1979 i Hamburg) er en bosnisk fotballspiller. Han spiller på , og til daglig i den tyske klubben Eintracht Frankfurt. Bajramović er midtbanespiller.

Bajramović startet sin profesjonelle karriere i klubben FC St. Pauli i 1999. Frem til 2002 fikk han 68 kamper for klubben, og scoret 6 mål.

I perioden 2002-2005 spilte Bajramović i SC Freiburg, der det ble 72 kamper og 24 mål. I perioden 2005-2008 spilte Bajramović i FC Schalke 04, der det ble 64 kamper og 6 mål.

Bajramović har spilt for Eintracht Frankfurt siden 2008. Pr. desember 2009 har han spilt 17 kamper og scoret 0 mål. Han har drakt nummer 8 i Frankfurt.

For landslaget har Bajramović spilt 37 kamper og scoret 3 mål.

## Referanser

## Eksterne lenker
*
Shennong

**Shennong** (kinesisk: 神農 eller 神農氏 eller 神農大帝; / 神农, 神农氏, 神农大帝; pinyin: *Shénnóng*, *Shénnóngshi*, *Shénnóng Dàdì*, Wade-Giles: *Shen-nung*, «den guddommelige jordbruker») var i kinesisk mytologi en av «de tre herskere», de myteomspunne kulturheroer som skal ha grunnlagt den kinesiske sivilisasjon. Han fremstilles iblant med oksehode.

Shennong kan opprinnelig ha vært en gud som ble knyttet til svedjebruk, men han er mest omtalt som den som innførte jordbruk og legekunst i Kina. Ved å smake på alle ville urter lærte han seg og andre hvilke som var nyttige og hvilke som var giftige.

Som formentlig bror av Den gule keiser var han i mytologien en av han-kinesernes urfedre. Også i Vietnam betraktes han som urfar. 

Shennong skal sammen med Fuxi og Huangdi han medvirket i oppfinnelsen av musikkinstrumentet guqin. 

## Litteratur
*Anthony Christie: *Chinese Mythology*. Feltham: Hamlyn Publishing, 1968. ISBN 0600006379.
*K. C. Wu: *The Chinese Heritage*. New York: Crown Publishers, 1982. ISBN 0-517-54475X.
Khadga Bahadur Biswakarma

**Khadga Bahadur Biswakarma** (partinavn **Prakanda**, som nærmest skal bety *den store*), født 17. mai 1968 i *Matkot*, Kalikot-distriktet, er en kommunistleder i Nepal.

K.B. Biswakarma er et av de 5 regjeringsmedlemmene fra NKP(Maobadi) i Nepals overgangsregjering, som blei konstituert 1. april 2007. Han er minister for kvinner, barn og sosialpolitikk.

Han hadde ennå ikke fylt 39 da konstitueringa skjedde, og var sannsynligvis regjeringas yngste medlem.

Hans foreldre var fattige bønder. Han er dalit (eller kasteløs) fra et av landets fattigste områder, *Fjernvestlige region*. Det er den delen av Nepal der det sosiale skillet mellom kvinner og menn er størst, det fins mest underernærte barn og flest som lever under fattigdomsgrensa.

Etter å ha tatt eksamen ved Surkhet campus, gikk han 20 år gammal inn i politikken som  som medlem av ungdomsorganisasjonen til NKP(Masal).

Han var aktivist i Det Kommunistiske Ungdomsforbundet(YCL) og NKP(Ekda Kendra) før han blei sentralkomitemedlem i NKP(Maobadi).

Han har vært ansvarig for NKP(M)s regionsledelse i *Bheri-Karnali* og sjef for regionsregjeringa der. Det var et autonomt regionalt distrikt (*jan sarkar*) stifta i 2004 innafor den statsdannelsen opprørerne danna i løpet av borgerkrigen i Nepal 1995 - 2006, som blei endelig nedlagt etter at partiet kom med i regjeringa i 2007.

2. september 2006 blei det offentliggjort at han var en av medlemmene av partiets forhandlingsgruppe, leda av Prachanda, som skulle gjennomføre forhandlingene med Nepals regjering om fredsslutninga etter borgerkrigen.

Khadga Bahadur Biswakarma har ei datter og to sønner.
Byposten

***Byposten*** var et kristent tidsskrift utgitt av metodistene i Norge. Bladet ble etablert i 1904 av Thomas Ball Barratt, mens han var prest i metodistkirken. 

Tidsskriftet skiftet navn i 1910 til Korsets Seier, som i dag er en førende norsk frikirkelig ukeavis og hovedorgan for Pinsebevegelsen i Norge. 

## Eksterne lenker
*
Ray Putterill

**Ray Winston Putterill** (født 3. februar 1989 i Liverpool) er en engelsk fotballspiller som spiller for Liverpool FC, på reservelaget og juniorlaget. 

## Klubbfotball
### [[Liverpool FC]]
Ray Putterill ble ansett som et bra talent, og han hadde også spilt for diverse ungdomslandslag, men en ryggskade satte han ut for det meste av forrige sesongen. Da han fikk sjansen viste han glimt av godt spill, men klarte ikke riktig å markere seg som han tidligere hadde gjort. 

Denne sesongen derimot har Putterill klart å skaffe seg en fast plass på juniorlaget, som oftest på venstre ving. Han har vært en av de beste spillerne på laget, samtidig som han også har scoret et par mål. Selv om Ray Putterill har vist glimt av sitt talent, vil han få det vanskelig med å bryte igjennom barrieren det er å komme opp blant A-lagsspillerne. 

Høsten 2007 ble det kjent at Crewe Alexandra var interesserte i å låne Putterill.

## Referanser


## Eksterne lenker
* 
*  Profil på Liverpoolfc.tv
Vasaparken

**Vasaparken** kan vise til ulike steder:

* Vasaparken (Göteborg), en park i bydelen Vasastaden i Göteborg. 
* Vasaparken (Stockholm), en park i bydelen Vasastaden i Stockholm sentrum.
Hjalarljod

**Hjalarljod** er en festouverture av Eivind Groven. Den ble skrevet til en konkurranse i anledning åpningen av det nye rådhuset i Oslo, som sto ferdig til 900-årsjubileet for Oslo by i 1950. Tre komponister utmerket seg og ble premiert og oppført: Ludvig Irgens-Jensen, Karl Andersen og Eivind Groven. Hjalarljod er det av de tre verkene som lever sterkest i ettertid, og kalles gjerne Rådhusmusikken. I juryen satt Odd Grüner Hegge, Øyvin Fjeldstad og Olav Kielland. Førsteoppførelsen fant sted i Nationaltheatret 15. mai 1950. Dirigent var Odd Grüner Hegge.

Tittelen er sammensatt av to ord, *hjale* og *ljod*: *Hjale* – som i hjaling, betyr «å synge så det gir gjenklang i skog og fjell», en slags blanding av sang og rop. Det er en måte å gi seg til kjenne på ute i naturen, brukt av folk med behov for å kommunisere over store avstander i friluft, jf. Laling. Ordet «ljod» er det samme «lyd».

Tittelen betyr «lyd/klang av hjaling». *Hjalarljod* står i et dialogforhold til en folketone fra Gudbrandsdalen og er rik på farger og kontraster. Verket veksler mellom jubel og inderlighet. Oppbygningen er stram, og det gjøres mye bruk av blåsere. Den synkoperte Gangarrytmen ligger stadig under og bidrar til den ekstatiske framdriften. Musikken er opprinnelig skrevet for symfoniorkester. Hjalarljod finnes også for korps.

## Referanser
Charlie Barnett

**Charlie Barnett** (født 19. september 1988 i Liverpool) er en engelsk fotballspiller som for tiden spiller for Liverpool FC, på juniorlaget og reservelaget. Barnett etablerte seg i klubben så tidlig som i 2003, da han ble fast inventar på U-17-laget på tross av at han bare var 15 år. Han startet sin karriere som høyre midtbane, men har senere blitt omskolert til sentral midtbane, der han har utviklet seg til å bli en kreativ og dyktig ballfordeler (John Owens sammenlignet han med en Quarterbackhttps://web.archive.org/web/20070430082716/http://www.liverpoolfc.tv/team/youth/barnett/). 

Barnett fikk manges oppmerksomhet da han bidrog sterkt til at Liverpool vant FA Youth Cup i 2006. Han scoret mange fantastiske mål samt at han også var svært dyktig på dødballer. Charlie Barnett fikk sin debut på reservelaget i 2005/2006-sesongen, i en kamp mot Derby.

## Eksterne lenker
* 
* Profil på Liverpoolfc.tv
Universitetsbygningen i Vasaparken

**Universitetsbygningen i Vasaparken**, er Göteborgs universitets hovedbygning i Vasaparken, Göteborg. Bygningen ble innviet 18. – 19. september 1907.

## Historie
Den 10. november 1887 besluttet bystyret med 35 stemmer mot 15 å opprette en høyskole i Göteborg ifølge vilkårene i donasjonsskrivet av den skotske kjøpmannen David Carnegie († 1890). Pådriver i arbeidet var redaktøren for "Göteborgs Handels- och Sjöfartstidning" (GHT) S A Hedlund, gøteborgskjøpmannen og donatoren Oscar Ekman samt Sigfrid Wieselgren, notarius ved rådhusretten og sønn av domprosten og avholdsforkjemperen Peter Wieselgren.

Det høytidelige åpningen av *Göteborgs Högskola* skjedde den 15. september 1891 i enkle, leide lokaler i hjørnet av *Södra Vägen* og *Parkgatan* (tidigere *Realskolan* eller den såkalte *Schillerska skolan*). Innvielsestalen ble holdt av kirkeminister Gunnar Wennerberg og elevantallet var 15 stykker. Allerede i  1899 i forbindelse med et nordisk lærermøte i Göteborg, ble de falleferdige lokalene kritisert og røster hørtes for at en egen bygning skulle gi skolen dens rette status og gjøre den mer synlig for allmennheten. Daværende rektor Johan Vising anså at *det inte bara brast i bekvämlighet, hygien och värdighet utan att lokalerna även började bli för snålt tilltagna*.

Etter at bystyret besluttet å bygge en ny bygning for bybiblioteket, bekostet med 200&nbsp;000 kronor av Renströmfondet, der høyskolens rektor Vising hadde sittet som bygningskomitéens formann, tok diskusjonene om et nybygg fart. Det hele ble påskyndet ytterligere av at leiekontrakten for det gamle huset løp ut 1901. Høgskolens forrige gjenlevende grunnlegger og donator Oscar Ekman tilbød seg nå å bekoste hele bygningen. Rektor Vising fikk i oppdrag å gjøre en kostnadsberegning. Den stoppet på 450&nbsp;000 kroner.

I sitt brev til Oscar Ekman den 6. januar 1901 skriver rektor Vising; "*Om konsul Ekman vill giva högskolan det belopp 450&nbsp;000:- som här är i fråga, är denna gåva så storartad och så vida över allt vad vi hittills vågat drömma om, att det ej kan falla oss in att begära någon som helst ökning av densamma och den är oss så kär och dyrbar, att det skall bliva vår bindande plikt att använda den så, som givaren bestämmer*". Tre dager senere, den 9. januar, donerte Ekman summen til høgskolen under forutsetning at bystyret kostnadsfritt frigjorde en passende tomt.

Planarbeidet tok nå til og rektor Vising kom til å innta en ledende rolle ved planlegging og utformning av bygingen, ingen statlig myndighet var innblandet. De nærmeste forbildene var Lunds og Uppsalas universitetsbygninger fra 1882 respektive 1887.
Vasaparken (Stockholm)

**Vasaparken** er en park i bydelen Vasastaden i Stockholm sentrum. I øst avgrenses den av *Dalagatan*, i nord av *Odengatan*, i vest av *Torsgatan* og i sør av sykehusområdet *Sabbatsberg*.

*Bergianska trädgården* lå her på 1700-tallet og større deler av 1800-tallet. I 1885 ble den flyttet til sitt nåværende sted ved *Frescati*, og Vasaparken ble deretter anlagt.

Under første verdenskrig, da Hjalmar Hammarskjöld ble omdøpt til «Hungerskjöld» pga matmangelen, ble Vasaparken som mange andre av Stockholms parker pløyd opp og brukt som potetåker.

Vasaparken er bl.a. kjent for viktige politiske debatter før valgene på 1950-tallet. Mest kjente er de politiske duellene i Vasaparken mellom Sveriges daværende statsminister Tage Erlander og opposisjonslederen Bertil Ohlin.

Astrid Lindgren bodde lenge på Dalagatan 46 ved Vasaparken, og parken er nevnt i flere av hennes bøker. Etter hennes død ble det ene hjørnet av parken omdøpt til Astrid Lindgrens terrasse.

De tre terrassehagene i grovhugget granitt og betongoverflater med relieffer ved Torsgatan ble anlagt på 1940-tallet i en unik stil. De fleste trærne i parken er fra tiden da parken ble anlagt, selv om det finnes en drøyt 200-årig lønn og flere nyplantede trær.

## Utvikling
Da Sabbatsbergsområdet kommer til å utbygges med et større antall nye boliger, er en opprustning av Vasaparken påbegynt. I 2004 er terrasser bygget i gatenivå fra Odengatan og Dalagatan der en kan sitte og se ut over parken. 2005 ble det anlagt en kunstgressplen for 7-mannsfotball. Planen er en kunstisbane vinterstid. Skøytebanen ble innviet i desember 2005.

Statuer i parken: *Arbetaren* av Gottfrid Larsson og *Romeo och Julia* av Olov Thorwald Olsson.

## Referanser


## Eksterne lenker
*
Reidar Johnsen

**Reidar Peder Johnsen** (født 9. april 1948) er en norsk lokalpolitiker (Sp) som var ordfører i Hadsel kommune fra 2003 til 2007.

## Kilder
* ''Ikke fornøyd med kvinneandelen''. Artikkel hos vol.no 6. oktober 2015
Knetgummi

**Knetgummi** er velkjent blant tegnere som arbeider med kull og pastell. Det er vanlig solgt i firkantede blokker som har konsistens som kitt eller tyggegummi. Det består av naturlig leire som er gjort plastisk ved å blande med vaselin. I riktige blandingsforhold vil en kunne presse stoffet mot et papir uten å få fett- eller leireflekker.

Det trekker til seg kull- og krittstøv også nede mellom fibrene i papiret, men kan lett sette fettflekker og spor av tidligere oppsamlet materiale ved for intens bruk. I motsetning til plast- og gummiviskelær slites det ikke opp, og kan trekke opp nokså store mengder støv før det må skiftes ut. Det forandrer lite på papirstrukturen, siden det ikke skal gnis mot papiret.

Det er formbart, slik at en kan lage rull, eller spisse det til for å treffe på spesielle måter.
Fettfri loff-innmat er enda mer effektiv, og brukes ofte til å fjerne forurensninger fra gamle malerier.

## Referanser


## Se også
* Viskelær
* Tegnekull
Vasaparken (Göteborg)

**Vasaparken** er en park i bydelen Vasastaden i Göteborg. Vår og sommer et velkjent tilholdssted for ungdom i helgene og da ofte punkere og andre med alle mulige outrerte hensikter. 

Parken opptar et stort kvartal og ligger i tilslutning fra Vasagatan i nord opp til Engelbrektsgatan i sør. I øst avgrenses parken av Götabergsgatan og i vest av Aschebergsgatan. 

I parkens nordre del ligger Göteborg universitets hovedbygning som grenser mot Vasaplatsen. Vasaplatsen er en kileformet parklignende plass som er bredest oppe mot Vasaparken. Parken skilles fra plassen av Vasagatan.

Sør for parken og Engelbrektsgatan ligger Vasakyrkan og Göteborgs universitets hovedbygning i en parklignende omgivelse som fortsetter opp til Hvitfeldtska gymnasiet.